Egpaar vroegoggend oorval, aanvaller sterf ná kopskootChris Jacobs in die hospitaal. Terwyl Chris Jacobs (59) in ŉ Bloemfonteinse hospitaal behandel is nadat hy verskeie kere met ŉ mes gesteek is, is sy aanvaller twee beddens van hom af verpleeg. Jacobs het sy aanvaller met ŉ .22-vuurwapen in die kop geskiet. Chrizette Rossouw (39), Jacobs se dogter, het Vrydag aan Maroela Media gesê haar pa en ma, Lilette (ook 59), was saam in die huis waar hulle al die afgelope 15 jaar woon, toe hulle Dinsdagoggend daar aangeval is. “My ouers het ŉ gangdeur in hul huis wat hulle elke aand sluit om die kamers van die res van die huis te skei,” het Rossouw gesê. “Toe my pa die oggend omstreeks 07:00 die gangdeur oopmaak, was daar ŉ jongerige man besig om na die studeerkamer te stap. Ons weet nie hoe lank hy in die huis was nie. My ouers het vroeër geluide gehoor maar gedink dit is katte of honde. Ons weet nou nog nie of hy daar was om iets te steel nie, want niks word vermis nie, en of hy hulle ingewag het nie.” Jacobs het die man gevra wat hy in die huis soek, waarna ŉ stoeiery tussen hom en die verdagte uitgebreek het. Die verdagte het homself met een van Lilette se kombuismesse bewapen en in die worsteling Jacobs 17 keer met die mes regoor sy lyf gesteek. Lilette het intussen deur die kombuis na buite gehardloop in ŉ poging om hulp te ontbied. Die verdagte het haar agterna gesit. ŉ Erg-bebloede Jacobs het intussen na sy kamer geloop en sy .22-vuurwapen, waarmee hy gewoonlik rotte verdryf, gaan haal. Die verdagte het Lilette buite die huis gegryp. Sy het op die grond geval en gelê terwyl hy haar terug na die kombuis gesleep het. “My pa was van kop tot tone vol bloed en het begin duiselig word. Hy sê dit is met die Here se genade dat hy homself tot in die kombuis kon kry sonder om sy bewussyn te verloor. Hy het op ŉ kombuisstoel gaan sit en gehoor die verdagte is besig om my ma in die huis in te dwing. Toe die verdagte my ma in die kombuis ingesleep het en naby genoeg was het my pa hom in sy kop met die .22 geskiet. Hy het gesê hy is verbaas dat hy hom raakgeskiet het want hy kon skaars sien deur al die bloed in sy oë.” Die verdagte het op die grond geval. Lilette het weer na buite gehardloop en hulp van ŉ voetganger ontbied wat in daardie stadium verby die huis geloop het. Jacobs is eers na die Mediclinic Welkom geneem, waarna hy na die Pelonomi-hospitaal in Bloemfontein oorgeplaas is. “Terwyl hy daar gelê het, is die verdagte ook daarheen oorgeplaas en die twee het skaars twee beddens van mekaar af gelê,” het Rossouw gesê. Jacobs is intussen na die Universitas-hospitaal in Bloemfontein oorgeplaas waar hy behandeling in ŉ spesialissaal ontvang. Buiten die 17 messteke het hy ook frakture in sy gesig opgedoen en moontlik geringe bloeding op die brein nadat die aanvaller hom op sy kop geslaan het. “My pa is stabiel, maar hy kry dan en wan nog ŉ terugslag.” Rossouw-hulle is ingelig dat die verdagte Woensdag of Donderdag aan sy besering beswyk het. Rossouw het gesê haar ma is baie getraumatiseerd en emosioneel. Buiten seer spiere en ŉ besering aan haar voet, is sy verder ongedeerd. “Ons is nie bitter of met haat gevul nie. Ons is wel kwaad oor die omstandighede want dit alles was so onnodig,” het sy gesê. “Ons is baie dankbaar teenoor die Here. Uit al 17 wonde is net een baie ernstig en diep. Die wond is by sy keel en het sy gorrelpyp beskadig wat komplikasies veroorsaak. Dit is ook ŉ wonderwerk dat hy ná al die bloed wat hy verloor het, glad nie nodig gehad het om ŉ bloedoortapping te kry nie. As ŉ mens sien hoe baie bloed in die huis was, kan ŉ mens dit omtrent nie glo nie.” Sy het gesê hulle word oorweldig deur mense se boodskappe van bemoediging. “Dit is vir ons en my ma wonderlik om te sien hoeveel mense omgee, besorgd is en ons in hul gebede dra.” Die gesin vra dat almal vir Jacobs se volkome herstel sal bid. Rossouw maak ook broodnodige geld bymekaar om te help betaal vir haar pa se mediese onkostes. Mense wat met haar in verbinding wil tree kan ŉ e-pos na Maroela Media stuur by [email protected].